Jy kan jou grond by enige landbou-laboratorium laat toets vir ’n skamele R250. Dié toets dui gewoonlik die chemiese samestelling van die grond aan, die hoeveelheid en tipe voedingselemente daarin, asook of dit brak (met ’n oormaat soute), suur of alkalies is. Sommige toetse sal aandui of dit sand-, leem- of kleigrond is.
Ongelukkig kan jy nie uit die kleur aflei of jou grond suur of brak is nie. Gewoonlik verskil grond se pH (aanduiding of dit suur of alkalies is) van streek tot streek in Suid-Afrika. So is die grond in die Wes-Kaap en KwaZulu-Natal in die algemeen suur, terwyl dit in die Noord-Kaap en dele van die binneland alkalies is. Die personeel by jou plaaslike kwekery sal gou vir jou kan sê wat die suurgehalte van die grond in jou omgewing is.
As jy presies wil weet wat die mate van suurheid of alkaliniteit van jou grond is (dit kan belangrik wees vir sekere plante), is jou beste raad om die pH by ’n laboratorium te laat meet.
Baie plante verdra gelukkig ’n hoë alkaliniteit en omdat alkaliese grond meestal goed dreineer, sal jou plante goed groei – solank jy gereeld ’n klein bietjie fosfaat toedien.
Tog bly herwinde water ’n uitkoms in uiterste omstandighede. En as dit al was waarmee jy jou tuin ’n ruk lank aan die lewe kon hou en jou grondgehalte daardeur benadeel is, is dit noodsaaklik om die dreinering en struktuur te verbeter. Groot hoeveelhede kompos sal “lewe” terugplaas in jou grond en ook as voedingsmateriaal vir mikrobes dien.
Moenie dink jy kan erdwurms gaan koop en in jou tuin loslaat nie. Dié wat te koop is, kom nie natuurlik in Suid-Afrika voor nie en die kans dat hulle sal oorleef – veral as die grond ’n bietjie uitdroog en daar nie baie kompos is nie – is skraal.
Koop by ’n betroubare verskaffer en maak seker jy weet wat in die kompos is – vermy liefs enige chemiese byvoegings. ’n Goeie kompos moet donker van kleur wees, ’n brosserige tekstuur hê en moet na grond ruik (dus geen skerp reuke nie).
Tee- en koffiesakkies, tensy jy sintetiese sakkies vooraf verwyder, want dit breek nie vanself af nie.